
I. Argument  
Aspecte generale. Problematica. Obiective 
 
Această lucrare de cercetare își propune să recupereze o parte din esența culturii 
românești și simbolurile pe care ea se definește. Incursiunea în acest studiu de cercetare a 
debutat ca o necesitate profesională, care treptat s-a transformat într-un drum de autocunoaștere 
și dezvoltare profesională. În această lucrare se intersectează trei elemente cheie: creație, 
arhitectură1 și teatru. Ambele domenii reprezintă intrinsec două ramuri ce declină din aceeași 
estetică vizuală creativă. Am plecat ca arhitect2 către scenografie în căutare de altceva, un 
termen destul de ambinguu și greu de definit A fi arhitect nu se rezumă la punerea în practică 
a cunoștiințelor și a aptitudinilor dobândite în anii de școală, ci este o călătorie fără sfârșit în 
căutarea de a redefini meseria. Luând în considerare factorii economici, sociali, culturali, 
politici, demografici din societatea actuală putem analiza efectele și transformările pe care 
aceștia le impun în obiectul și practica arhitecturii. Arhitectura este ca un martor tăcut al tuturor 
transformărilor trăite de civilizația umană de-a lungul secolelor. Ea înglobează valorile morale 
și materiale ale culturilor care au contribuit la edificarea ei.  
În arta scenografică, rigoarea arhitecturală, bazată pe funcționalitate și normative a fost 
treptat înlocuită de valoarea simbolică și spirituală. Prin intermediul studiilor am început să 
descifrez tainele decorului, al costumelor și să apreciez în urma pieselor de teatru studiate, noi 
metode de înțelegere ale nevoilor societății și ale psihicului uman, adevărate lecții de viață 
ascunse printre rândurile de cuvinte scrise. Am descoperit că un arhitect bun are o bază 
multidisciplinară pe care trebuie să o reînnoiască constant cu adevăratele valori care ne definesc 
pe noi ca societate. Fascinația scenografiei, deși perenă și atectonică, tulbură spectatorii prin 
interpretarea simbolurilor și proiectează cadrul scenic viu vopsit ca o oglindire a limbajului 
arhitectonic arhetipal. Scena este ca o capsulă temporară a timpului ce conține fragmente de 
memorie autentică, iar funcția sa principală și cea mai evidentă a decorului este aceea de a 
construi spațiul material al spectacolului. Ea poate limita senzorial sau poate susține întregul 
univers scenic. Viziunea simbolică specifică artei scenografice se prezintă ca un univers de 
 
1Arhitectură - arta şi ştiinţa de a proiecta clǎdiri şi structuri. O mai largǎ definiţie ar putea include în scopurile 
arhitecturii şi designul construit al întregului mediu, începând de la macronivelul natural-geografic (cosmic 
inclusiv, n.n. A.P.) pânǎ la planificarea urbanǎ a aşezǎrilor, de la proiectarea peisajului arhitectural pânǎ la 
micronivelul designului de mobilier . 
2 Arhitect - maestru capabil sǎ genereze “forme originare” din “materie teluricǎ”  

forme incompatibile cu condiția de standard, ca o provocare vizuală a emoțiilor pe care ni le 
poate genera: să ne atragă atenția, obligându-ne la dialog și introspecție.  
Atât arhitectura, cât și scenografia își fundamentează existența în procesul de creație. 
Ambele intrinsec au un caracter dinamic și senzorial, dar dincolo de problemele legate de 
construcția compoziției, de dinamica expresiei vizuale sau de exploatarea culorilor, esența lor 
constă în puterea creației care poate schimba mentalități și valori, transformând invizibilul in 
vizibil. Conceptul de creație pornește de la „ dubla întemeiere pe care opera simbolică o are 
în psihicul nostru: nevoia de a vizualiza abstractul și nevoia de a transcende vizibilul.”3  
Problematica pe care am identificat-o se regăsește în manifestarea societații actuale, 
unde putem constata o nouă direcție de creație de tip hibrid, care a început să domine artele 
vizuale, spectaculare și arhitecturale. Asistăm, fără drept de apel, la multe sacrificii la care este 
supusă creația pentru a se integra în universul cultural contemporan. Toate acestea sunt 
susținute de un sistem de repere cultural dezechilibrat la nivel național. Acesta modelează 
criteriile pe care arhitectura și arta modernă le impun în dezvoltare. 
Modernitatatea presupune o valorizare a prezentului și incapacitatea de a institui tradiții. 
Acest dezinteres manifestat pentru trecut dă naștere unei discontinuități în evoluția temporală. 
Globalizarea implică o îndepărtare de tradiții care marchează un impas între generații și 
subminează esența acesteia la un bun de larg consum, nu ca o punte de legătură între ele. 
Arhitectura contemporană nu mai este capabilă să proceseze transformările prezente astfel încât 
să răspundă cu adevărat nevoilor existente. Lipsa filtrelor care să interpreteze corect abundența 
de informații, de multe ori contradictorii, afectează durabilitatea și stabilitatea arhitecturii ca 
pilon al timpului ce susține civilizația umană. Este nevoie să ne restabilim prioritățile și să 
reconsiderăm importanța responsabilității pe care rolul de arhitect îl are față de societate. În 
urma unei experiențe de lucru de peste zece ani în domeniu am constatat importanța alegerile 
noastre, care trebuie să depășească pragul efemer al individualismului. Aspirațiile noastre sunt 
alienate de factori economici și capitaliști care reduc arhitectura la un simplu act al construirii, 
fără să mai ținem cont de înțelegerea fundamentală a acesteia ca artă și știintă în același timp. 
Progresul unei societăți depinde foarte mult și de o continuitate care să ne formuleze corect 
valorile și termenii cheie, evitând astfel malformațiile culturale care se propagă zi de zi, 
multiplicându-se alarmant.  
Ca și arhitectura, spațiul teatral românesc este dezamăgitor prin repertoriul existent, în 
care cu greu se mai regăsește un echilibru între cultul realității și conștiința spirituală. 
 
3 Liiceanu, Gabriel, Om și simbol, ed. Humanitas, București, 2005, p. 7 

Confruntat cu haosul realității existente, teatrul constrânge lumea simbolurilor la o ficțiune 
inconștientă consumată ca un adaos artificial în cadrul tabloul scenic. Existența teatrului se află 
la un punct critic limită: „Ofensiva vizualului, și, mai apoi, a audio-vizualului, dar și 
modificările succesive ale raportării omului la univers din punctele de vedere ale politicului, 
economicului, socialului, în genere, au determinat și determină în continuare fixarea relativă 
a unghiului de vedere al spectatorului atît ca problemă de cunoaștere , cît și ca practică a 
activității sale socio-culturale.”4  
În epoca modernă imaginea este separată de simbol și prezentă în domeniul cultural 
într-o manieră despiritualizată. Aceste noi moduri inovative nu reprezintă neapărat un garant 
al succesului și pentru a le putea înțelege trebuie să cunoaștem semnificațiile și valorile asociate 
cu acestea. Responsabile de acest val manifest sunt în principal capitalismul și procesul de 
globalizare, iar malformațiile culturale care rezultă în urma acestor influențe militează pentru 
distrugerea moștenirii culturale. Atrofierea limbajului simbolic în societatea contemporană ne 
răpește această legătură unitară care a funționat ca structură fundamentală de-a lungul istoriei 
poporului român, astfel suprimând ordinea naturală și spirituală. Mutațiile suferite în domeniile 
artistice, precum arhitectura și scenografia, depășesc valorile registrului moral și dimensiunea 
estetică. Această tendință de manifestare se configurează ca o „apetența pentru superficial, 
excentricitate și exhibiționism, conjugate cu un comportament consumist”5  în observațiile 
profesorului Gheorghe Ceaușu6. Arta este considerată un proces psihologic, social și putem 
aborda istoria artelor și a arhitecturii implicit, ca o fenomenologie a conștiinței umane. 
Arhitectura, supranumită și marea carte a umanității, este o știință aflată într-o strânsă legătură 
cu dezvoltarea societății. Istoria ei și etapele sale de evoluție se expun ca o expresie sintetizată 
a structurii umane, o joncțiune între formă, timp, spațiu, mișcare, elemente decorative și intuiție 
artistică. Direcția progresului tehnologic și social se reflectă inclusiv în spațiul artistic 
contemporan și stilurile pe care acesta le impune ca fiind actuale. Noi experimentăm fără să 
mai ținem cont de canoanele tradiționale. Însă realizând o introspecție în morfologia subtilă a 
creației arhitecturale contemporane putem desprinde o discontinuitate ideoligică și simbolică. 
Aceasta generează noi forme care reflectă starea conflictuală a societății și creează o graniță 
care separă planurile transcendente ale artei simbolice de realitatea mediului în care trăim. 
 
4 Popescu, Marian, Teatrul și comunicarea. Elemente ale paradigmei teatrale, ed. Unitext, București, 2011 p. 
97. 
5 Ceaușu, Gheorghe, Lumea ca spectacol și spectacolul ca lume, Ed. Paralela 45, București, pp. 187-189. 
6 Gheorghe Ceauşu este profesor universitar doctor, Doctor Honoris Causa al Universităţii Naţionale de Artă 
Teatrală şi Cinematografică „Ion Luca Caragiale” 

Raportul dintre valorile arhetipale și valorile conturate de progesul din lumea contemporană 
crește pe zi ce trece. Superficialitatea plasează ființa umană spirituală într-o stare de 
inferioritate, iar majoritatea dintre noi nu conștientizăm acest fapt. Simbolurile și arhetipurile 
își pierd din autoritate și astfel ne mulțumim cu înfrângerea involuntară a sacrului ca reflex în 
conștiința de sine. Tradițiile reprezintă zestrea de spiritualitate a poporului român, și au oferit 
suport acestuia, inclusiv în perioade istorice vitrege evoluției noastre ca entitate culturală și 
socială. Acestea au făcut față agresiunilor externe și au păstrat o continuitate comună a 
elementelor de ordin atât material, cât și cu caracter spiritual. Ca orice creație, arta amplifică 
câmpul de reprezentări și viziuni asupra lumii, iar prin denaturarea acesteia ajungem în situația 
de a ne sabota singuri viitorul: „trebuie să luăm seama că în contemporaneitatea noastră există 
o tendință de disoluție a sistemului cultural [...]. Marea artă și cultura înaltă sunt astăzi, dacă 
nu uitate, neglijate” 7. Alterarea artei este un paradox care macină: noi nu încetăm de fapt să 
facem artă, dar ignorăm în mod tacit și implicit valoarea fundamentelor care au definit spiritul 
creator până acum. Arta este dezgolită de expresiile sale consacrate și se contopește cu 
realitatea pentru crea o nouă direcție artistică cu caracter anestetic. Pretențiile artistice de 
divertisment abundă societatea prin manifestări culturale efemere și fără conținut care impun o 
regândire a conceptului de artă.  
Contextul actual prezintă o incapacitate în a pune din nou de acord două dimensiuni 
fundamentale, cea formală și cea transcendentală, manifestată din punct de vedere artistic ca o 
criză spirituală orientată către consumerism și raționalizarea actului creator din perspectiva 
economică, tehnică și socială. Filozoful Constantin Noica afirma că societatea, ca ansamblu, 
este în al douăzecilea secol caracterizată de „o lume suprinsă să vadă că are tot mai multe 
cunoștințe și tot mai puține înțelesuri.”8 Această lume a simbolurilor, pe care o intuim și o 
percepem cu ajutorul imaginilor, sunetelor și acțiunilor ne traduce o lume interioară ruptă din 
determinismul legilor cu care ne confruntăm zi de zi. Aceste dimensiuni de comunicare au 
reprezentat întotdeauna o formă de fascinație și redescoperire constantă, ele fac parte din viața 
noastră și ne influențează viața de multe ori fără să ne dăm seama. Pornind de la spațiul urban, 
arhitectură și artă, imaginea vizuală poate creea dizgrație sau o stare de confort și liniște. De la 
un nivel macro la unul micro, omul reacționează instinctiv la aceste imagini.  
Așa cum lumina modelează spațiul, și imaginile ne modelează pe noi la nivelul 
percepției vizuale. În cariera personală de arhitect și scenograf am avut șansa de a dezvolta 
 
7 Ceaușu, Gheorghe, Estetica operei de artă, Ed. Paideia, Bucureti, 2016, p. 453-457 
8 Noica, Constantin, citat în prefața cărții lui Stéphane Lupasco, Logica dinamică contradictoriului, Ed. Politică, 
București, 1982, p.5. 

diverse proiecte cu specifice și aplicații diferite. De la amenajări interioare la amenajări 
muzeografice, la proiecte de retail, rezidențiale și publicitate, am descoperit că imaginile nu 
sunt doar forme de expresie, ci însumează totalitatea nivelurilor de profunzime pe care un artist 
le poate manifesta prin opera sa. Scopul final este de a fructifica elementele pe care le avem la 
dispoziție și de a transmite informații, mesaje și idei, toate codificate și valorificate prin 
sublinierea proporțiilor, a ritmurilor, prin introducerea de elemente simbolice, astfel încât să 
reflecte întregul. Aceasta reprezintă cea mai mare provocare de expresie artistică pe care am 
întâlnit-o până în acest moment: încadrarea fragmentului într-un ansamblu intuit, povestea pe 
care ne dorim să o transmitem.  
Din timpul petrecut ca student și ca profesionist activând în domeniu am observat lipsa 
prezenței unor resurse materiale și studii care să ofere o orientare către coordonatele simbolice 
ale miturilor și tradițiilor fundamentale românești, care compun un adevărat tezaur 
inspirațional. Pentru a înțelege mai bine contextul actual ale cărui coordonate direcționează 
fenomenul arhitectural și cultural am încercat să descifrez elementele cheie a căror influență 
validează valori care astăzi par pierdute. Ce este de remarcat, de fiecare dată când am asistat la 
un impas cultural, artele și implicit arhitectura și teatrul s-au reinventat având ca bază aceste 
izvoare. Simbolul, imaginea și mitul sunt substanțe ce țin viața spirituală umană. Chiar dacă 
ele sunt pierdute, ele nu pot dispărea din viața umană, ci se reactivează în momente de criză ca 
o modalitate de gândire simbolică ce transcende timpul și istoria, conturând identități 
fundamentale societății. 
Conștiința artistică reunește elemente ale activității spirituale specific-umane ca un 
gând unic ce satisface criteriile spiritul de ordine si unitate. Cultura este, în fond un tezaur 
compact de simboluri, iar filozoful Ernst Cassirer9 definește arta ca un simbol de energie al 
formei care evocă o intensificare a realității. Aceasta este o realitate sacră care definește 
parametrii dominanți ai creației, o coliziune între conținut și percepția intuitivă: „Forțele 
sacrului există, se manifestă și se dezvăluie sub diferitele forme ale spiritualității, între care 
arta ocupă un loc primordial, prefigurând o relație bidirecțională și o conexiune activă între 
umanitate și divinitate.”10  
Spectatorii își doresc să meargă la teatru pentru că resimt o nevoie de cultură  pe care 
actul teatral o poate suplini. Dar teatrul necesită o reinventare a sa. Această sensibilitate 
artistică guvernată de spirit se manifestă în momentul în care imaginea artistică se compune 
 
9 Ernst Cassirer (1874-1945) a fost un filozof german neokantian.  
10 Stoleriu, Adrian, Reprezentarea vizuală a sacrului, Ed. Institul European, București, 2014, p. 62 

împreună cu conținutul ei spiritual într-o formă vizibilă, indiferent dacă este de natură vizuală, 
auditivă sau senzorială. Complexitatea actului teatral solicită simbolismul într-o direcție 
spirituală, un comportament creativ ce stă la baza formelor variate ale gândirii și culturii 
umane. Această cultură a imaginii pe care actul scenografic o dezvoltă pe scenă are un rol 
fundamental prin asimilarea ei în procesul dezvoltării socio-umane a spectatorului.  
Decorul unui spectacol este guvernat și pus în valoare de elementele simbolistice, iar 
prin manifestarea sa se creează o punte ce ne leagă de lumea sensibilă: „Decorul intră în relație 
cu piesa interpretând-o, constituindu-și propriile sale metafore plastice, arhitectonice, 
cromatice, volumetrice, uneori realizate cu ajutorul luminii” 11 . Prezentat în fața unor 
coordonate umane, ideea decorului teatral reprezintă o formă de plăsmuire simbolică și de 
încercare a spiritului uman de a se transpune în orizontul misterului, după cum îl numea Lucian 
Blaga. Aceasta intenție de a consolida variabila plastică într-o imagine a lumii reflectată în 
actul scenic este asemănătoare cu societățile tradiționale care concept lumea ca un micro-
cosmos. Scena de teatru, ca și arhitectura, este produsul unei realități culturale, politice, 
economice și sociale. Ambele sunt influențate atât de memoria colectivă, cât și de experiența 
personală a persoanelor implicate. De aici și importanța bagajului nostru cultural în dialogul 
cu elementele care construiesc un concept fără a denatura sau compromite simbolul.  
Am construit această lucrare pentru a pune la dispoziție un material bogat în cercetare 
folositor celor care își doresc să transpună aceste lacune ale sistemului cultural românesc în 
expresii artistice cu o sensibilitate simbolică. Demersul identificării formelor de expresie 
arhaică presupune o investire morală și spirituală pentru a readuce în programul cultural o 
paradigmă artistică ce îmbină latura estetică cu prestația existențială. Dacă ar fi să asociem 
aceste investigații unei formulări plastice, rezultatul ar avea un rol fundamental în a defini 
complexitatea unui fenomen artistic ce ar manifesta dimensiuni sensibile. Privit din această 
perspectivă, obiectivele urmărite se ramifică în două direcții diferite, dar inseparabile: una de 
documentare și decodificare a spiritualității regăsite în mituri, ritualuri și elemente arhetipale 
și a doua de conectare cu fondul nostru ancestral prin integrarea acestora în eforturile 
expresiilor noastre artistice. Astfel, investigațiile noastre nu au doar un caracter estetic sau etic, 
ci și revelator al unei dimensiuni sensibile, păstrând în circulația modernă formele arhaice ceau 
pus bazele indentității noastre etnice. 
  
 
11 Silvestru, Valentin, Scenografia tinerilor, azi, în Arta Plastică nr. 2, 1963, pp. 94-95. 

III. Rezumat 
 
Introducere 
În prima parte a lucrării, intitulată Căutarea sensului creației am analizat necesitatea și 
importanța simbolurilor și a arhetipurilor în societatea actuală. Am cercetat impactul pe care 
acestea le-au avut asupra vieții omului de-a lungul istoriei și capacitatea teatrului de a le 
exprima ca formă de comunicare prin intermediul scenografiei în contextul actual. 
Imensa cantitate de informații la care avem acces deschide noi oportunități 
nemaiîntâlnite până acum pentru cercetare și avem posibilitatea de a cunoaște umanitatea la o 
scară globală, de a pune alături și de a compara diverse culturi și mentalități, pornind de la 
tradițiile lor până la activitățile zilnice inteprinse. În contextul acestei imense baze de date a 
internetului ne transformăm societatea într-o lume prea ușor influențabilă și lipsită de prezența 
unui înțeles. Acest înțeles nu se deduce, ci se presupune deoarece nu se întemeiază pe o analiză 
rațională, ci pe o intuiție al cărui suport nu este argumentul, ci simbolul. 
 Carl Gustav Jung12 a afirmat că „Omul are nevoie de o viață simbolică. [...] Doar viața 
simbolică poate exprima nevoia sufletului...”13 De altfel, cea mai mare nevoie a omului modern 
este aceea de a descoperi realitatea și valorile subiective interioare, de a descoperi viața 
simbolică și taina. Omul depinde de această lume de simboluri, tot la fel de mult cum are nevoie 
și de o lume de semne. Edward F. Edinger consideră că „Simbolurile sunt transportatori ai 
energiei psihice. Acesta este motivul pentru care este potrivit să le considerăm ceva viu. 
Psihicul arhetipal creează un flux constant al unor imagini simbolice vii. ”14 
 În comparație cu un semn, un simbol nu poate fi fabricat, ci doar descoperit. Totuși, 
cunoașterea simbolică merge mult mai departe de caracterizarea oferită de către studiul 
psihanalizei. Are și o latură transcendentă: simbolul îndeplinește o dublă funcție, reprezintă 
atât sensul, cât și recipientul care exprimă misterul, prezența divină. Capacitatea noastră de a 
recunoaște imaginea simbolică din spatele unui arhetip are o importanță majoră deoarece ne 
poate transforma imediat experiența: „Cunoașterea simbolică, totdeauna directă, face apel la 
facultatea contemplativă a spiritului, la imaginația care evocă și invocă, spre a descifra sensul 
și a înțelege prezența, figurată, simbolizată, dar foarte reală a transcendentului.ˮ15Simbolurile 
 
12 Carl Gustav Jung ( 1875 – 1961) a fost medic, psiholog și psihiatru elvețian, fondatorul psihologiei analitice.  
13 Jung, Carl Gustav, The Symbolic Life, transcriere a unei prelegeri ținute în 1939 din notițele stenografiate ale 
lui Derek Kitchin, Londra, Guild of Pastoral Psychology, Guild Lecture nr. 80, aprilie 1954. 
14 Edinger, Edward F., Ego și arhetip. Individuarea și funcția religioasă a psihicului, Ed. Nemira, 2014, p. 160 
15 Evdokimov, Paul, Cunoașterea lui Dumnezeu în tradiția răsăriteană, Ed. Humanitas, 2013, p. 136. 

au valoare atâta timp cât își pot dovedi valabilitatea în procesul de comunicare. Omul în 
societatea actuală este predispus să perceapă numai elemente aflate în sfera vizibilului, iar 
simbolurile tradiționale încep să devină treptat ineficiente.  
Fenomenul teatral este o formă de exprimare a conștiinței sociale și poate exercita o 
influență majoră asupra noastră. Povestea de pe scenă este cea care provoacă imaginația, 
transfigurând realitatea într-o formă ideală, proces prin care ea capătă valoare eternă. Ca 
fenomen comunicațional, teatrul oferă avantajul abordării spectaculare a unui imens potențial 
de cunoaștere și înțelegere. Tehnicile teatrale au capacitatea de a contribui esențial la 
dezvoltarea culturală și estetică. Conform profesorului și criticului Marian Popescu16, miza 
unei piese de teatru este comunicarea: „Actul teatral poate fi, deci, considerat atît ca tip de 
comunicare (socială), dar ca și practică de comunicare (artistică)”17. 
Scenografia ca profesie are o mare responsabilitate față de societate. Reprezintă o formă 
de limbaj în care nu atât simularea sau reproducerea contează, cât stimularea și reușita 
comunicării esenței simbolice cu spectatorul. Intenția fundamentală, după cum spunea și 
regizorul expresionist K. H. Martin18, este să transformi lucrurile văzute în lucruri cugetate. 
Căutarea unor repere istorice din arhitectură, din artele vizuale, înțelegerea simbolurilor și 
studierea reprezentării lor sunt etape premergătoare esențiale. Comentariul scenografului 
Teodor Siminonescu-Râmniceanu19 confirmă faptul că situația de creator a unui scenograf nu 
se rezumă la a fi doar autorul decorurilor și a costumelor pe scenă, ci la ambiția de a construi 
universul acesteia: „un decor nu trebuie considerat ca o realitate în care se introduce o creație 
literară, ci ca o artă ce se adaugă la o alta”20. 
 În scenografie nu există un element care să fie pur și simplu prezent, fiecare lucru din 
scenă trebuie să reprezinte ceva, să sugereze, să simbolizeze, să transmită un mesaj 
spectatorului. Oricare ar fi, viziunea unui spațiu scenografic poate exprima sensuri pe care 
mulți dintre noi nu le putem defini, dar le putem percepe și înțelege la nivel intelectual și 
emoțional. Utilizând simboluri pentru a comunica, el face apel la fondul colectiv de semnificații 
pe care le împărtășește cu spectatorii săi. Mesajul transmis pe scenă are sens cu condiția ca 
simbolurile folosite să conțină aceeași semnificație atât pentru transmițător, cât și pentru 
receptor.  
 
16 Marian Popescu este profesor doctor universitar, critic de artă, autor de cărți și articole de teatru și cultură. 
17 Popescu, Marian, Teatrul și comunicarea, ed. Unitext, București, 2011, pp.10-17. 
18 Martin Lings (1909-2005) a fost un scriitor, cărturar și filosof de origine engleză. 
19 Teodor Siminonescu-Râmniceanu a fost unul dintre scenografii începutului de secol XX, alături de Alexandru 
Satmary, Grigore Romano, Victor Stephănescu (primul arhitect-scenograf)  
20 Simionescu-Râmniceanu, Teodor, Stilizarea scenei, în Teatrul nr. 8, februarie 1915 

Sacru și teatru 
În capitolul al doilea intitulat Sacru și teatru am analizat teatrul și rolul său de a de a 
îngriji valorile ce constituie cultura societății noastre. Ca instituție publică el are obligația de a 
reflecta în spectacolele sale o întoarcere la spiritualitatea tradițiilor și de a transmite o 
cunoaștere a genezei și rădăcinilor românești.  
Definiția sacrului este una complexă. Majoritar, termenul de sacru atribuie un înțeles 
sinonim cu absolutul bun și moral. Acest sens figurat, reprezentat de această voință morală 
desăvârșită, nu acoperă întru totul caracterul definitoriu al acestuia. Această parte componentă 
a moralității, pe care noi o utilizăm recurent în viața de zi cu zi, este reprezentată doar 
necesitatea ei practică și caracterul ei de obligație general valabilă aplicat în societatea noastră. 
Dar sacrul presupune de fapt o vocație, el este pilonul de manifestare al divinității, și are o 
calitate transcendentă, care se ridică deasupra elementelor lumești.  
Omul modern nu se mai consideră constrâns de determinări simbolice și spațiale, iar 
aceste influențe au avut consecințe inclusiv asupra religiei și asupra felului în care abordăm 
gândirea simbolică în societatea actuală. Omul prin natura sa nu poate ignora aceste forme 
suprasensibile care ne definesc ancestral, dar raportate la societatea actuală, ele au un alt 
impact: „omul modern este liber să disprețuiască mitologiile și teologiile, dar aceasta nu-l va 
impiedica să continue să se hrănească cu mituri decăzute și cu imagini degredate”21. Un 
exemplu elocvent este teatrul alternativ, care își are fundamentul în negarea tradițiilor. 
Principiul de funționare este credința în potențialul artelor de a determina crearea unei lumi 
noi. Direcțiile pe care merge sunt cele de profan, divertisment, patologie, psihanaliză, totul în 
afară de sacru. Ele apar la prima audiție ca mesaje frumoase, dar sunt lipsite de adevăr. 
Problema reală se reflectă în atitudinea submisivă a spectatorului contemporan, care acceptă 
aceste mesaje fără compromisuri. Având motivația și susținerea unei noi forme de manifestare 
a societății, acestea nu au ca rezultat decât distrugerea identității naționale. Pe măsură ce am 
evoluat de-a lungul timpului, natura curioasă a omului a căutat să dezvelească lumea de 
secretele sale, să înlăture misterul și să manipuleze simbolurile într-un teribil gest de 
autodistrugere a spiritului nostru în favoarea materiei.  
Valoarea teatrului în societatea actuală este de a păstra o credibilitate morală prin 
principiile și reperele pe care le transmite pe scenă. Evoluția istoriei recente care minimalizează 
vechile repere ca valoare ne trimite într-un vid de fundamente și criterii. Prezentul este 
pragmatic și calculat, lipsit de restricții și de orice articulare personală, drept urmare asistăm la 
 
21 Eliade, Mircea, Imagini și simboluri, Ed. Humanitas, București,2013, p. 20. 
13 
 
o decădere rapidă a sentimentului de intimitate și individualizare. Această luciditate facilă care 
ne este servită împreună cu un consumerism manipulat trezește în societatea actuală un apetit 
crescut pentru efemer și o degradare a spiritului. Fenomenul manipulării se amplifică odată cu 
avansul tehnologiei informaționale și efectul pe care îl are asupra modelării educaționale: „De 
câte ori deschidem radioul sau televizorul,  de fiecare dată când deschidem o carte, un 
săptămânal sau un cotidian, cineva încearcă să ne educe și să ne convingă să cumpărăm un 
produs [...] sau să fim de acord cu o anumită versiune a ceea ce este drept, adevărat sau 
frumos” 22 . Aceste tehnici cultivă un sentiment de inferioritate al individului și educarea 
împotriva acestor procedee de manipulare se poate face prin conservarea sistemului de valori 
tradiționale și integrarea lor în identitatea colectivă și individuală. 
Existăm într-un prezent sufocat de superficialitate și suntem copleșiți de o cantitate 
vastă de informații care ne amețește pur și simplu conștiința și puterea de selecție. Spectacolele 
ajung să fie compuse din imagini care dublează o realitate alterată și ne proiectează într-o etapă 
fără identitate, în care proliferează o precaritate axiologică. Spectacolele artistice se compun 
din stimuli mediocri care nu mai instaurează valori autentice, iar arta cuvântului, dacă nu mai 
stimulează ființa umană spre registrul spiritualității, riscă să rămână doar la nivelul de 
distracție. Teatrul reprezintă în esență, o întreaga cultură spirituală a omenirii, care prin 
originea sa, este o oglindire a cosmosului în viața de zi cu zi. Această imagine, care nu este 
definită de un anumit volum, proporții sau culoare reprezintă o realitate sacră care nu poate fi 
exprimată decît învăluită echivoc într-o metaforă estetică, unde pot germina o multitudine de 
sensuri și intenții. Cultura spectacolului se află într-o zonă de tranzit, iar întrebarea nu este dacă 
va mai exista piese consacrate în detrimentul celor experimentale, ci felul în care acestea vor 
fi interpretate sub limitările impuse de noul registru de valori al unei societăți aflate în plină 
expansiune de globalizare.  
Un spațiu construit simbolic introduce un nou tip de energie în universul acțiunii 
teatrale. Este rezultatul unei conexiuni între scenă și spectator, cristalizarea unor noi coordonate 
metafizice care reconstruiesc fundamentele experienței umane. Foarte important de menționat 
este că acest registru simbolic nu este un derivat din orizontul concret sau o concluzie a 
acestuia. Acesta se adaugă la orizontul cunoscut al scenei. Ființa umană prin natura ei nu poate 
trăi fără repere, fără a avea fundamentată o credință, care nu trebuie să fie obligatoriu una 
religioasă, avem nevoie de un registru moral care să ne ghideze în viață. 
 
22 Ceaușu, Gheorghe, Lumea ca spectacol și spectacolul ca lume, Ed. Paralela 45, Pitești, 2010, p. 149 

În fiecare cultură arhaică există mituri centrale care se regăsesc în toate marile sale 
creații. Mitul și ritualul nu sunt doar forme de expresie culturală, cum se întâmplă în ziua 
actuală, ci înainte ele acopereau inclusiv viața spirituală, orice gândire și orice activitate. Mitul 
și ritualul erau de fapt cultura, și nu doar simple forme de manifestare ale acesteia. Aceste 
mituri fundamentale domină viața spirituală a poporului nostru și sunt reprezentative condiției 
române privind modul de viață. Mitul este o transpunere dramaturgică a acestor ansambluri 
simbolice, adânc înrădăcinate în conștiința colectivă. Aceste mituri se prezintă ca niște 
compoziții, epopei, poveștiri care schițează „modelul arhetipal al tuturor creațiilor, oricare ar 
fi planul desfășurărilor: biologic, psihologic, spiritual. Cea mai importantă funcție a mitului 
este de a fixa modelele exemplare ale tuturor activităților omenești semnificative.”23 
Aceste teme folclorice au constituit de-a lungul timpului o tradiție autohtonă, pline cu 
o încărcătură religioasă, morală, metafizică și foarte bogate în semnificații spirituale. Ele au 
servit dintotdeauna drept izvor de istorie literară și au fost o sursă nesfârșită de inspirație în 
artă. George Călinescu24, în Istoria literaturii române de la origini până în prezent25 recunoaște 
patru mituri naționale fundamentale, simboluri ale unor idei generale, care au servit drept sursă 
de inspirație oricărui scriitor național, din perspectiva istoriei literare. Acestea sunt creații ale 
poporului român: Traian și Dochia, Miorița, Meșterul Manole și Zburătorul.Dintre cele patru 
mituri enumerate, doar două dintre ele întruchipează esența spiritualității noastre (Miorița și 
Meșterul Manole) și doar unul reprezintă mitul caracteristic vremurilor contemporane: 
Meșterul Manole. Prin supraviețuirea lor de-a lungul istoriei avem de fapt „o dovadă elocventă 
a viabilității lor în timp și garanția calității lor esențiale în cultura română.”26Explicația este 
descoperirea continuă de noi semnificații corespunzătoare cerințelor actuale. 
 În Meșterul Manole, valorile inspiraționale și calitatea artistică se referă la simbolul 
dăruirii sale pînă la jertfă pentru desăvârșirea visului artistic. Această muncă neobosită și 
credință necondiționată reprezintă un simbol în care regăsim una din trăsăturile fundamentale 
ale unei noi generații de oameni. Mitul reflectă un fond ancestral al ascensiunii spre cer care s-
a înrădăcinat în spiritul românilor din timpuri arhaice până în zilele actuale. Privit din 
perspectiva mitului, spațiului sacru din legenda Meșterul Manole este marcat prin însușirea 
tainei ce ține de gestul sacrificiului. Creația reprezintă a doua jumătate a fenomenului 
 
23 Eliade, Mircea,  Imagini și simboluri, Ed. Humanitas, București, 2013, p. 41. 
24 George Călinescu (1899 -1965) a fost o persoanlitate de renume a literaturii române, critic, istoric literar, 
scriitor, publicist și academician român.  
25 Călinescu, George, Istoria literaturii române de la origini pînă în prezent, București, 1941, p. 64 
26 Oprișan, Ionel, Miturile fundamentale, în vol. colectiv îngrijit de Ovidiu Papadima, Temelii folclorice și orizont 
european în literatura română, Ed. Academia Republicii Socialiste România, București, 1971, p. 456-466. 

sacrificial, la fel cum sacrificiul e cealaltă jumătate a creației. În momentul când creatorul se 
confundă cu această entitate antinomică, comuniunea dintre cele două naște capodopera. Actul 
creaței este de fapt un act sacru ritualic și organic, și numai din ce e viu se poate face un lucur 
viu, iar sacrificiul nu reprezintă sfârșitul, ci mântuirea și un nou început într-o nouă dimensiune 
sacră. 
În cartea de referință a lui Viktor Frankl27 – Omul în căutarea sensului vieții – găsim 
un răspuns la această perpetuă căutare a realității de dincolo, privind rostul existenței, cu jertfa 
și cu moartea: „Dacă e ca viața să aibe un rost, atunci trebuie să existe deopotrivă un sens și 
în suferință. Suferința face parte din viață și este de nedezrădăcinat din ea, precum soarta și 
moartea. Fără suferință și moarte, viața omului nu este întreagă.” 28. Acesta a considerat 
sensul vieții ca o forță motivațională primordială pentru ființa umană și a fost un susținător al 
acestor valori intrinseci considerându-le esențiale pentru identitatea individului.Considerentele 
acestuia cu privire la tragic, ca o fenomenologie a limitelor și depășirilor acestora, impun o 
reflecție adâncă. Totul se rezumă la felul în care ne acceptăm suferința ca pe un lucru care ne 
poate înălța valorile spirituale. Tragicul este anulat atunci când, în fața acestuia, conștiința se 
resemnează. Nu există tragic sau tragedie fără transcendență. Modul în care fiecare își asumă 
existența din perspectiva universului etic determină dacă sfârșitul acesteia este sub semnul 
mediocrității sau al eroismului. Caracterul spiritual trebuie câștigat de către fiecare individ în 
parte prin forțarea limitelor creative sau sociale.   
Pentru a atinge eternitatea, o operă de artă se naște din sacrificul suprem. Acest motiv 
dramatic al morții violente este necesar consolidării spațiului sacru. Dorul pentru nemurirea 
spirituală plasează poporul român la un nivel superior de viață culturală. Concepția despre 
moarte face parte integrantă din modalitatea de gândire despre viață și lume a unei comunități 
etnice. Poporul român este dominat de o viziune a morții care nu are un sens fatalist sau 
depresiv, ci mai degrabă unul eroic și spiritualizant.  
Geniul creator al poporului român, folclorul, este o sursă inegalabilă de simboluri și 
caractere creștine excepționale, de mituri și rituri tradiționale, care conțin adevăratul mesaj al 
spiritualității creștine și ce ne definește ca națiune. Întregul sistem al tezaurului folcloric 
tradițional se bazează de fapt pe un sistem de valori foarte bine ancorat în mentalitatea 
comunității românești, membrilor acesteia fiindu-le transmise norme de comportament și de 
 
27  Viktor E. Frankl (1905-1997) a fost un psihiatru vienez, părintele logoterapiei, doctor în neurologie și 
filozofie.  
28 Frankl, Viktor E., Omul în căutarea sensului vieții, Ed. Meteor Press, 2012, p. 80-81. 

gândire încă din primii ani ai copilăriei. Prin acceptarea lor, devinim noi înșine o verigă în 
lanțul tradițional al trasmiterii ulterioare a acestor informații.  
 
Transpunerea scenografică a simbolurilor creștine 
În al treilea capitol am analizat teatralitatea simbolisticii din Meșterul Manole. Mitul 
întruchipează esența spiritualității noastre și înglobează simboluri creștine fundamentale pentru 
cultura românească: spațiu sacru, timp sacru, biserica, lumina, umbra, altar, zid, cununie, artă 
sacră, fântână, cruce, lemn, simbol sculptat. Biserica lui Manole înseamnă mântuire29. Aceasta 
este, dincolo de toate atributele, esența ei, mântuire prin creație și actul creator. Reprezintă 
conotațiile operei de artă care împlinește nevoia omului de a se depăși, dezmărginindu-și ființa, 
dar și o cale de mântuire a spiritului omenesc, care își sacrifică viața în scopul creației, în scopul 
descoperirii de idei inovatoare, în scopul restaurării echilibrului universal.  
Spațiul îl putem considera o existență reală, o suprafață sau un volum gol de care noi 
luăm act, determinat de parametri fizici definiți de o cunoaștere științifică. Dar înainte de toate 
există și o intuiție sensibilă a spațiului, așa cum o definește scriitorul Lucian Blaga, care 
privește spațiul și din perspectiva idealismului filozofic. Spațiul este și o proiecție a imaginației 
noastre, nu numai o existență empirică. Viziunea spațiului tridimensional infinit se poate 
descrie ca „tărâmul unei diferențe radicale, absolute...Sacrul este o calitate profundă a 
spațiului, o profunditate verticală, a cărei proiecții este locul”30. 
Arhitectura creștină poartă cu ea simbolistica trecutului. Ea funcționază după planuri 
străvechi care s-au impus în subconștientul colectiv, iar templul, în forma sa originală, este ca 
o sinteză a creației divine transpusă arhitectonic în materie. A construi în esență înseamnă 
imitarea modelului divin, iar arhetipul se întrupează prin repetarea întocmai a ritualului 
adiacent. Limbajul conceperii acestuia presupunere înțelegerea și acceptarea puterii absolute 
care ghidează felul în care sunt trasate liniile spațiului. Arhitectura creștină reprezintă, de facto, 
o poartă, o ușă către cunoașterea divină. Ea marchează locul de trecere dintre două repere, unul 
cunoscut și unul plin de mister. Dar simbolistica pragului nu numai delimitează, ci și invită. 
Taina sa este transcenderea de la un spațiu profan la unul sacru. Pe scurt, realitatea oricărei 
arhitecturi nu se rezumă la elementele constructive care o alcătuiesc, ci la spațiul definit între 
ele, destinat pentru a trăi în el. Tocmai această absență închipuie forma spațiului sacru. 
 
29  mântuire s. (BIS.) izbăvire, salvare, (livr.) redempțiune, (înv.) mântuință, mântuitură, spăseală, spăsenie, 
spăsire. (~ unui păcătos.) – citat din sursa: Sinonime (2002)  
30 Ioan, Augustin, Retrofuturism. Spațiul sacru astăzi, Colecția spații imaginate, Ed. Paideia, București, 2010, p. 
34. 

Biserica, ca edificiu al credinței umane este cea mai reprezentativă pentru a exprima 
această caracteristică, un loc unde arhitectura se împletește cu sacrul. Arhitectul Vitruvius31 
spune că toate clădirile au două atribute: clădirea în sine și ideea pe care aceasta vrea să o 
exprime, iar gradul de sacralitate al unei clădiri se poate determina în funcție de structura sa și 
scopul său. Extrapolând, putem aplica același principiu inclusiv scenei de teatru, care prin 
dimensiunea sa estetică și vizuală înălțătoare, devine un promotor al sacralității simbolice prin 
intermediul artei scenografice.Arhitectura se prezintă deci ca un element ordonator al 
sacralității și construiește un spațiu în jurul imaginii unei coloane universale care leagă și 
susține în același timp cele două registre cosmice, Cerul și Pământul. Acoperișul simbolizează 
bolta cerească, pardoseală reprezintă Pământul, iar pereții punctele cardinale, cele patru direcții 
ale spațiului cosmic. Construcția unui spațiu sacru are ca punct de reper însăși cosmogonia, 
după cum chiar Eliade spune: „Facerea lumii devine arhetipul oricărui gest creator al omului, 
oricare ar fi planul său de referințăˮ32.  
 Pământul îl putem privi ca o substanță universală, un suport neutru pentru creație, el 
ieșind în evidență prin faptul că opera sacră se revalorifică în el, sacralizând spațiul. În piesa 
de teatru ni se aduce aminte de smerenia pământului și povara bisericilor pe care acesta o 
susține, cu o atitudine umilă față de încărcătura sacră pe care acestea o poartă în ele. Ele 
stabilizează pâmântul autohton, funcționând ca niște piloni ai sacrului în fața furtunilor 
timpului și materialului. Însă în Meșterul Manole, pământul este sterp, un simbol al unor forțe 
distructive, imaginate sub forma unor ființe supraomenești, strigoi sau fantome malefice care 
impiedică înălțarea bisericii. 
Cele doua registre, lumina și întunericului, formează o dualitate universală, expresia 
unor forțe care se manifestă atât la nivel cosmic, cât și cu sens transcendent de iluminare 
interioară. Umbra se impune ca imaginea unei realități divine care așteaptă să se împlinească, 
iar proiecția ei întunecată apare ca o confirmare pe care meșterii refuză să o recunoască. Pentru 
a defini ce este umbra în raport cu lumina o putem considera ca fiind o a doua natură a ființelor 
și/sau a lucrurilor: „omul care [...] își pierde și umbra, nu mai există ca ființă spirituală, sub 
formă de suflet” 33. Oriunde cade lumina ia naștere umbra, oriunde este umbră putem distinge 
și lumina, ele se află într-un dans continuu de interdependență. Metafora umbrei Bisericii se 
 
31 Marcus Vitruvius Pollio (n. 80/70 î. Hr. - d. 15 sau 23 d.Hr.) a fost arhitect, inginer, scriitor roman. 
32 Eliade, Mircea, Sacrul și profanul, Ed. Humanitas, București, 2013, p.36. 
33 Chevalier, Jean, Gheerbrant, Alain, Dicționar de simboluri. Mituri, vise, obiceiuri, gesturi, forme, figuri, 
culori, numere, Ed. Polirom, Iași, 2009, p. 976. 

transcende într-o cheie de eliberare pentru chinul meșterilor – structura sa virtuală se așterne 
pe pământ ca o condiție prealabilă în conștiința acestora. 
Altarul este reflecția concretă a Mirei, piatra de temelie a Bisericii care simbolizează 
jertfa creației. Altarul devine destinul Mirei. Acest destin stă sub imperiul unei necesități mai 
presus de voința arbitrară a omului: „ Altar viu între blestemul ce ne-a prigonit, și jurământul 
cu care l-am învins.” 34Altarul umple acel spațiu haotic și întunecos, iar sarcina sa divină se 
impregnează în spațiu și în timp. El este un catalizator al sacrului, spre care converg toate liniile 
arhitecturale și simbolizează punctul cel mai înalt în jurul căruia se contruiește fundația. 
Fântâna este un simbol al începuturilor, al vieții absolute. În balada Meșterul Manole 
marchează un eveniment excepțional, reprezintă continuitatea și eternitatea spiritului creator a 
Meșterului. Orice moarte violentă este creatoare prin natura sa deoarece proiectează sufletul 
celui jertfit într-un corp nou. Piatra este noul corp al soției Meșterului, care însuflețește corpul 
arhitectonic al bisericii. Spiritul lui Manole transcende în structura fântânii. Eliade notează că 
pentru reuniunea celor doi soți pe planul cosmic, amândoi necesită o moarte rituală: „moartea 
violentă a Meșterulu [...] prelungește existența lui Manole pe același nivel cosmic unde își 
continuă existența soția lui; ea, cu un corp arhitectonic; el, cu unul de apă curgătoare”35 Cei 
doi renunță la condiția lor umană și transcend către o altă dimensiune, unde timpul și spațiul se 
desfășoară la alți parametrii liniari ce depășesc capacitatea omului de a percepe continuitatea 
existenței lor.  
Această exegeză privind abordarea arhaică a riturilor de construcție explică că 
simbolismul trecerii în eternitate a elementelor se realizează atâta timp cât iau ființă și durează 
în măsura în care devin corpuri însuflețite. Eliade admite că acest concept poate părea 
paradoxal în zilele noastre, comparativ cu mentalitatea arhaică care era plurivalorică la nivel 
cosmic. Totul se rezumă de fapt la felul în care înțelegem și acceptăm esența vieții și a 
transcendeței pe un alt plan în afară de cel mundan. Spiritualitatea arhaică nu se mai integrează 
în concepția modernă. Nu ne mai identificăm cu coerența ritualurilor și implicațiile pe care le 
pot avea în viața noastră. Omul arhaic se recunoaștea pe sine în măsura în care se identifica în 
registrul cosmic. Datorită acestui aspect, ritualurile practicate reprezintă arhetipuri divine 
pentru acte sacre pe care omul le repeta pe pâmânt în întenția sa de a transcende dincolo de 
sfera materială. 
 
34 Blaga, Lucian, Meșterul Manole. Teatru., Ed. Agora, București, 2008, p. 202. 
35 Eliade, Mircea, Meșterul Manole. Studii de etnologie și mitologie, Ed. Eikon, Cluj-Napoca, 2008, p. 200. 

Un lucru definește esența umană mai mult decât orice, și anume că omul este o ființă 
care aspiră la autodepășire, o ființă care tinde spre ceea ce este mai mare ca el. Cuvântul creație 
reprezintă implicare, o participare activă în procesul confirmării unei realități, o iluminarea a 
minții. Observația făcută de Tudor Vianu36 că: „artistul rămâne în raport cu opera, un element 
indiferent, aproape asemenea unui punct de trecere care se autodistruge în procesul de creație, 
pentru a lăsa opera să treacă pe primul locˮ37  confirmă că întreaga viață a a omului este, în 
realitate, o continuă reluare a unor gesturi primordiale, reductibile la câteva arhetipuri. Legenda 
Meșterului Manole a descoperit acest sens străvechi și metafizic al creației, o altă formă de a 
formula jertfirea de sine, care implică multe valențe de interpretare artistică și spirituală. 
 
Românii ca popor au una dintre cele mai valorose și armonioase sinteze culturale din 
spațiul carpato-danubiano-pontic și implicit, din continentul european. Costumul popular 
românesc este un adevărat reper și o constantă a identității naționale, un simbol de fudamental 
care me marchează spațiul cultural și spiritual. Alături de limbă, obiceiuri și tradiții, costumul 
popular reprezintă o emblemă a cărei frumusețe a traversat granițe și s-a dovedit un puternic 
mijloc de comunicare și promovare a culturii românești. Veșmântul ne definește de la naștere 
până la moarte, în fiecare zi. Costumul popular românesc este o creație cu un impact vizual 
puternic, care deși are în primul rând o funcție utilitară, este înzestrat cu un imens tezaur de 
semne și simboluri a căror semnificații transcend latura materială, reflectând structuri sociale, 
spațiul geografic, tradiții și credințe. Ca și arhitectura, costumul se modelează diferit în funcție 
de specificul culturii din care face parte și depinde de nevoile materiale și spirituale ale acesteia. 
Imaginea pe care noi o avem despre frumos este întipărită în chipul nostru, în felul în care ne 
îmbrăcăm și ne ascundem defectele sau ne reliefăm calitățile fizice. El are o putere 
impresionantă de a se impune, prin compoziția sa elegantă și distinctă, în orice context, tocmai 
pentru că evocă alte coordonate spațial-temporale, un fond cultural și spiritual comunitar 
excepțional.  
Teatrul și implicit scenografii, creatorii de costume, trebuie să își asume un rol dificil în 
a corecta transformările profunde survenite în urma factorilor social-economici. Aceștia au dus 
la mari dezacorduri în mentalitatea și gustul estetic contemporan ce promovează cu mare 
ușurință kitsch-ul și non-valorile în zona de manifestare artistică. Societatea actuală are nevoie 
să aprecieze costumul popular tradițional ca fiind rezultatul unor eforturi creative depuse de 
 
36 Tudor Vianu (1898 –1964) a fost un estetician, critic și istoric literar, poet, eseist, filosof și traducător român 
37 Vianu, Tudor, Estetică, Ed. pentru literatură, București, 1968, pp. 54-55. 

multe generații anterioare, care l-au purtat cu multă demnitate și au transpus în compoziția lui 
o mare încărcatură simbolică și spirituală. 
 
Brâncuși, artistul universal, și-a conturat de-a lungul întregii sale cariere, munca sa de 
creație și de reflecție în jurul descoperirii esenței lucrurilor. În notele sale de atelier, unde acesta 
se confesează, el împărtășește viziunea sa în care toate elementele și ființele participă la forța 
și armonia Creației. Opera lui Constantin Brâncuși este expresia unei concepții cosmogonice. 
El imprimă în arta sa meditațiile și rugăciunile sale. Operele sale se compun din idei, sentimente 
și aspirații, esențializate într-un simbolism care transcende registrul artistic comun. El nu lasă 
nimic la întâmplare, iar căutările sale artistice după forma perfectă se compun după trei axe: 
măsură, echilibru și control. Unul din principiile creatorului este aceea că nu dorește să spună 
povești folosind expresii cu exagerări false.  Prin înlăturarea detaliilor inutile ce conțin de multe 
ori doar influențe superficiale care împiedică dialogul cu esența operei de artă, Brâncuși însuși 
afirmă că raportarea sa la procesul de creație se produce ca un ritual: „zăresc o formă într-un 
bloc de piatră sau într-o bucată de lemn pe care o însuflețesc pentru a o elibera.”38 Prin opera 
sa, meșterul Brâncuși, la fel ca Meșterul Manole, se proiectează dincolo de timp, în încercarea 
de a își impune viziunea. Dăruindu-se complet, ei dobândesc tainele artei de a-și sculpta propria 
imagine în eternitate, ambii sacrificându-și identitatea lor în favoarea creației: „Arta (mea) este 
realitatea însăşi. Arta nu este o evadare din realitate, ci o intrare în realitatea cea mai 
adevărată, poate în singura realitate."39 
 
Mitul fundamental al creației în dramaturgia românească  
Capitolul  Mitul fundamental al creației în dramaturgia românească cuprinde o analiză 
a mitului Meșterul Manole, privit din două perspective dramaturgice, cea a scriitorului Lucian 
Blaga și cea a profesorului Valeriu Anania. La acest studiu am adăugat și piesa Greul 
Pământului, scrisă tot de dramaturgul Valeriu Anania, deoarece simbolistica piesei se 
conturează tot în tradițiile și credințele care compun valorile spirituale ale poporului român. 
Meșterul Manole al lui Blaga are o densitate dramatică a cărei tipologie coboară până 
la izvoarele folclorice ale mitului, neglijând aspectul istoric și accentul spectacular. Timpul în 
care se petrece acțiunea este, precum legenda o cere, vag definit pentru a nu tulbura misterul 
prin precizări istorice. Locul acțiunii - pe Argeș în jos, timp mitic românesc. Această piesă este 
 
38 M.M., „Constantin Brâncuși”, The Arts, iulie 1923, p.2. 
39 Zărnescu, Constantin, Aformismele şi textele lui Brâncuşi, Ed. Scrisul Românesc, Craiova, 1980, p. 31 

cea mai originală versiune a mitului deoarece dramaturgul Lucian Blaga nu caută decât să 
descifreze tema folclorică într-o manieră cât mai simplă și mai directă și să expună prezența 
misterului într-o  formă cât mai esențială. Dar ce constituie  superioritatea dramei blagiene față 
de legendă este suprinderea conflictului spiritual al lui Manole dintre opera de artă și iubirea 
împlinită.  În comparație cu legenda, unde domină ideea sacrificiului, Lucian Blaga pune accent 
în desfășurarea dramatică pe ciocnirea dintre sensul care-l leagă pe om de viața mundană cu 
simbolistica avântului artistic ce presupune sacrificiul. 
Manole nu apare ca un simplu model al artistului, el se desprinde din individualismul 
mărunt, și ne este înfățișat ca pe un geniu bântuit de orizontul misterului și atras tot mai mult 
către absolutul divin. Umanizând figura lui Manole prin atmosfera de fataliate în care acesta 
își consumă jertfa, Blaga a plăsmuit ideea abstractă din legendă într-un personaj cât se poate 
de viu. Meșterul are capacitatea de a uni două punți aparent contradictorii : viața și moartea 
într-o operă de artă durabilă, care reușeste să inspire în oameni sentimentul apartenenței la 
eternitate. Tragicul lui Manole provine din frământarea sa interioară, conflictul cu demonii 
proprii, și mai presus de puterile omenești, setea sa continuă de absolut. Înfăptuită întru 
dimensiunea sacră a Creației sale, moartea artistului nu este o finalitate, cum s-ar putea percepe 
la prima vedere, ci simbolizează o împăcare și un nou început pentru acesta, dincolo de condiția 
experienței pământești: „Înfăptuirea bisericii cere tot, și te duce de-a dreptul în moarte sau 
sărăcie, în cer sau nebunie.” 40  
Pentru Manole, necunoscutul se colorează în tonuri de alb luminos și este răsplătit de 
către divinitate pentru faptul că a reușit să-și păstreze credința în condiții extrem de grele. Nu 
ne putem apropia de acest registru divin fără jertfire de sine. Meșterului i se deschide universul 
infinitelor posibilități pe care divinitatea le oferă acelor eroi cu înțeles de supra-oameni, ce 
întrupează forța vie a unei idei care se luptă înverșunat cu obstacolele lumești. Mulțimea 
contemplă opera și autorul se pierde în măreția propriei sale creații. Ea se desprinde de creator 
și devine autonomă ca formă de expresie. Opera lui Manole și-a ocupat locul de drept în timp 
și spațiu. 
Perspectiva lui Valeriu Anania înscrie legenda Meșterului Manole în același stil al 
teatrului poetic, cu o construcție narativă apropiată de tipologia abordată de Blaga. Structura 
poemului este împărțită în opt tablouri și un epilog. Totuși, versurile sale se completează într-
un scenariu ideologic care transferă accentul pe conceptul de datorie  în loc de sacrificiu și 
reajustează trama narativă prin introducerea de caractere noi, dar fără a altera fondul original 
 
40 Blaga, Lucian, Meșterul Manole. Teatru, Ed. Agora, București, 2008, p. 240. 
22 
 
al mitului:„În timp ce Blaga ambiţionează o sondare doar a abisului sufletului creator uman, 
Anania îşi propune relevarea unei necunoscute tabu a ecuaţiei umane, anume explicitarea 
procesului creaţiei prin introducerea aşa numitei metafore germinale a mitului şi a unei 
transparente teze estetice”41. Viziunea dramaturgică a autorului ne permite să interpretăm noi 
dimensiuni simbolice ale sensului dat de către acesta jertfei:  
„Când firea izvodește frumosul măiestrit,  
E osândit izvodul să piară-n ce-a rodit!”42 
Această lege, cu gustul ei amar, devine un adevăr fundamental repetat de-a lungul piesei 
și desăvârșește conflictul viață-moarte al creației. Definiție a actului de creație, legea exprimă 
catharsis-ul, o purificare a spiritului uman prin intermediul artei care nu se poate realiza decât 
prin transformarea efemerului în esență și renașterea existențială. Acțiunea piesei este mult mai 
complexă și completează tema morții văzute prin sacrificiul creației cu alte teme simbolice 
complementare: drama călugărului pictor care încearcă să își ucidă iubirea pătimașă pentru 
jupîneasa Iovanca pictând-o pe aceasta într-o icoană a Maicii Domnului și drama meșterilor 
care fură umbra soțiilor pentru a face piatra să cânte. 
 Cele trei figuri importante introduse de către dramaturg: Femeia, Sarafin și Iovanca nu 
sunt personaje de umplutură, ci joacă un rol important în explorarea dramei nuanțând noi 
aspecte ale existenței creative și jertfei Meșterului Manole. În opera lui Anania avem conflictul 
a două perechi în prim plan, fiecare cu drama sa și cu o modalitate diferită de adorare a eternului 
feminin. Cei patru compun împreună o forță care mișcă firul tragic al piesei. În comparație alte 
versiuni ale mitului, Manole și Simina nu mai ocupă singuri locul principal. De altfel, iubirea 
pătimașă dintre cei doi, Sarafin, călugărul pictor și Iovanca, nepoata doamnei Milița este 
prezentată într-o lumină diferită comparativ cu dragostea dintre Manole și Simina. Prin moartea 
lui Manole, creația nu se mai dărâmă: pentru a dăinui, ea cere însuși jertfa creatorului. 
Mânăstirea devine parte din ființa poporului românesc.  
Dramaturgul Valeriu Anania, este prin analogie cu meșterul Manole, un zidar de cuvinte, 
al cărui text literar este înrădăcinat în spiritualitatea autohtonă, în folclor și tradiții. Modalitatea 
prin care acesta a reînscenat legenda transpune imaginea sa între zidurile Mânăstirii, 
autozugrăvindu-se simbolic în constructorul acesteia. Asemenea lui Manole, esența vieții sale 
a fost chemarea de a construi idei prin cuvinte sensibile a căror valori de stil sunt iscusit 
 
41 Bâgiu, Lucian Vasile, în Meşterul Manole: creatorul vs. omul creator, revista „Saeculum”, nr. 5-6/2006, p. 
79. 
42 Anania, Valeriu, Teatru I, Ed. Polirom, Iași, 2010, p. 153 

reliefate, o chemare ce impune un anumit grad de autosacrificiu. Acesta a reușit să încorporeze 
în structura sa un nivel înalt de expresie al mitului fundamental românesc. 
Acest text dramatic scris de dramaturg este foarte ofertant pentru toți creatorii de teatru 
care pot extrage foarte multe imagini și esențe simbolice, elemente fundamentale pentru 
structura intrinsecă a poporului român, care pot fi dezvoltate și emancipate pe scena de teatru, 
aducând un plus de valoare indiferent de timp și spațiu. Acest mit din prisma teatrului nu este 
doar o legendă, ci o realitate vie la care nu încetăm să ne reîntoarcem în momente de crize 
existențiale, precum cea a globalizării forțate la care asistăm acum. Neputința pare să 
definească omul modern, atât în actul creației cât și în credință. Teatrul joacă în acest caz, rolul 
unui instrument de inițiere și eliberare, teme fructificate de dramaturg atât în piesa Meșterul 
Manole, cât și cea a Greului Pământului, unde revendică profunzimile estetice și istorice cu un 
nou concept literar-dramatic, renunțând la versuri și îmbrățișând proza. Asemenea piesei 
Meșterul Manole, aceasta nu este o adaptare a unei teme cunoscute, ci o creație de sine 
stătătoare, despre sensul intrării în istorie a poporului român, un reper ce poate fi privit din 
perspectiva unei structuri de valori articulată diferit.  
Iubirea față de pământ are un rol definitoriu în această existență mitică, iar din prisma 
acestor coordonate, de-a lungul istoriei toți marii conducători ai pământului românesc au fost 
dominați de aceste forțe spirituale care le-au marcat existența și s-au încărcat cu putere din ele.  
Existența acestui patrimoniu de tradiții este un adevărat tezaur cultural, care, în situații vitrege 
ale istoriei, a oferit suport și o zestre de spiritualitate poporului român. Oameni, și în special 
cei din societatea tradițională arhaică, au avut dintotdeauna un mod de manifestare rituală care 
a marcat momentele importante din viața lor, un modus vivendi43. Dramaturgul Valeriu Anania 
are capacitatea de a schița personaje care sunt adevărate structuri poetice ale folclorului 
românesc. Acestea au un ritm interior care vibrează cu spiritualitatea românească, sunt 
personaje nemuritoare ce se configurează dramatic în lumea gândită de scriitor. 
 
Meșterul Manole 
În acest capitol am detaliat evoluția decorului scenic al piesei Meșterul Manole de-a 
lungul timpului. Mitul jertfei zidirii a inspirat numeroase creații literare, de la poezie lirică la 
piesă de teatru. În repertoriul românesc regăsim peste 150 de poezii, peste 25 de piese de teatru, 
povestiri și romane. Fiecare scriitor a avut o viziune proprie asupra legendei și a îmbogățit 
literatura și cultura românească cu valori simbolice ce transcend generații. Adrian Maniu a 
 
43 trad. din lb. latină – mod de viață. 

compus Meșterul în anul 1923, fiind primul autor care îl pune pe meșter în rolul principal, 
idealizându-i ființa. Nicolae Iorga, în schimb, a scris Zidirea Mânăstirii Argeșului în 1925 
pentru a îl glorifica pe ctitorul acesteia, Domnul Neagoe Basarab. Victor Eftimiu a evocat un 
Meșter Manole impresionant, conturându-i o și mai mare popularitate.  
Așa cum s-a arătat, această creație nu aparține doar poporului român. Este caracteristică 
tuturor țărilor din zona sud-est europeană; dar deși versiunile străine impun sacrificiul de o 
construcție utilitară (o cetate, un pod), balada românească este cea mai completă și cea mai 
bogată din punct de vedere spiritual deoarece implică și o creație cu finalitate artistică a cărei 
esență se aplică spiritului colectiv: „Ceea ce ne interesează este faptul că românii au ales 
această temă mitică și i-au dat o exprimare artistică și morală fără egal. Și au ales-o pentru 
că sufletul românesc se recunoaște în mitul sacrificiului suprem, care face să dureze o operă 
construită de mâna omului, fie o catedrală, o țară sau o colibă.” 44  
Teatrul este viață, dar presupune și o imitare a vieții. Mitul Meșterului Manole exprimă 
viziunea spirituală asupra Universului a noastră ca popor, iar evoluția formelor sale 
scenografice este și o evoluție a sufletului românesc. Piesa de teatru impune luminarea celor 
mai adânci cute ale sufletului omenesc, concept care implică un decor activ cu soluții expresive, 
o adevărată lecție de stilizare și vizualizare regizorală. O parte din piesele de teatru care s-au 
remarcat prin forța scenică și aura dramatică plină de simbolism a decorului amintim: 
• Meșterul de Adrian Maniu45, tipărită în 1922, citită în ianuarie 1924 în cadrul grupului 
Atelier – teatru radiofonic în anul 1973 
• Meșterul Manole de Lucian Blaga, regia Soare. Z. Soare, decoruri V. Feodorov, Teatrul 
Național București, stagiunea 1927-1928 
• Meșterul Manole de Lucian Blaga, regia Ștefan Braborescu, Teatrul Național Cluj-
Napoca, 1930 
• Meșterul Manole de Octavian Goga, regia Ion Olteanu, decoruri și costume Lidia 
Radian, Teatrul C. I. Nottara, 1967 
• Meșterul Manole de Lucian Blaga, regia Dinu Cernescu, scenografia Sanda Mușatescu, 
Teatrul Giulești, 1969 
 
44 Eliade, Mircea, Meșterul Manole. Studii de etnologie și mitologie. Antologie, Ed. Eikon, Iași, 2007, p. 123. 
45  Adrian Maniu (1891 – 1968) a fost un scriitor român, poet tradiționalist al epocii interbelice, membru 
corespondent (din 1933) al Academiei Române.  

• Meșterul Manole de Valeriu Anania, Premieră absolută a piesei, regia Marietta Sadova, 
scenografia Mircea Marosin, costume Zoe Anghel Stanca, muzica Alexandru 
Hrisanide, Teatrul Alexandru Davila, Pitești, 30 martie 1969 
• Meșterul Manole de Valeriu Anania, regia Alexandru Colpacci, scenografia Gelu 
Kazan, Studioul de teatru al Institutului de Artă Teatrală și Cinematografică Ion Luca 
Caragiale (IATC), stagiunea 1968-1969 
• Meșterul Manole de Lucian Blaga, regia Alexa Visarion, scenografia Vittorio Holtier, 
Teatrul Național Cluj-Napoca, 1972 
• Meșterul Manole, operă de rock-simfonic, adaptare text de Victor Cârcu și compusă de 
Josef Kappl, Filarmonica Banatului din Timișoara, stagiunea 2013 
• Meșterul Manole după Lucian Blaga, scenariu, regie și ilustrație Andrei Măjeri, decor 
și video design Mihai Păcurar, costume și styling Lucian Broscățean, Teatrul Național 
Cluj-Napoca, stagiunea 2017-2018 
 
Pornind de la aceste exemple am detaliat semnificația simbolismului în arhitectură și 
teatru aplicată percepției vizuale și circumscrierea lor în margini corporale și spațiale. 
Expresivitatea este o joncțiune între aparență și realitate. Actul creator ne trimite către un drum 
fascinant de descoperiri ideatice, marcate prin încercări artistice de a ne descifra sensibilitatea 
interioară. Aceste arhetipuri care preexistă în spiritul artistului compun relația dintre idee și 
materia – lemn, argilă, piatră, hârtie, metal – care dau formă ideii. Fără această țesătură dintre 
formă și materie, esența ideologică nu poate fi măsurată sau definită: „«Formele» lucrurilor, 
esențele lor calitative sunt în ele însele transcendente; le regăsim la toate nivelurile existenței. 
Ceea ce le delimitează și le reduce la «trăsături» oarecum efemere este întrepătrunderea cu 
anumite materii, modalități, specificări ale materiei prime universale.”46  
Creația scenografică se validează ca manifestări al căror conținut simbolic poate fi 
descrifrat doar prin intermediul teatrului. Spectacolul dramatic devine astfel un proces de 
mântuire. Adevărurile artei nu trebuie inventate, ci luate direct din izvoarele tradițiilor 
poporului român. Realitatea sacră trebuie înțeleasă fără a pretinde că face vizibil misterul, iar 
revelarea simbolurilor sacre diferă în funcție de structura și sensul lor pe scara ierarhiilor, de 
aceea și exprimarea lor artistică cere anumite circumstanțe. Este foarte important de înțeles că 
nu ajunge ca tema să aparțină sferei simbolistice, dacă tratarea sa o laicizează complet. Nici un 
 
46 Cojanu, Dan, Ipostaze ale simbolului în lumea tradițională, Ed. Lumen, Iași, 2009, p. 143 

gând nu te transcende, pentru că totul este coborât din mister pe planșa de lucru, iar transferul 
simbolic se pierde. 
În Meșterul Manole actul creației nu aparține voinței, el ține de destin. Opera lui Manole 
nu este o reconfigurare a unor reguli proprii mundane ale artistului, ci este o transfigurare ale 
cărei atribute depășesc realitatea. Valoarea ei depășește normele pur estetice și se transformă, 
detașându-se de autorul ei, urmărindu-și propriul destin: „opera de artă trebuie studiată într-
o dublu perspectivă: intrinsecă și extrinsecă, ambele puse în complementaritateˮ47. Locul unde 
aceasta este amplasată îi conferă o anumită sensibilitate estetică care îi conturează traiectoria 
în timp.  
Toate procesele vizuale ne imprimă de multe ori să vedem și să simțim anumite calități 
pe care nu le putem exprima în cuvinte. Formele și culorile sunt folosite de către artiști pentru 
a puncta lucru, un detaliu particular cu înțeles universal. Binențeles că fiecare artist tinde are o 
unicitate a gândirii pe care o imprimă operei de artă. Lumea în viziunea lui Pablo Picasso48 nu 
este aceeași cu lumea lui Botticelli49. Biserica lui Manole în schimb are o înțelegere intuitivă 
care trece dincolo de istoria trecutului și experiența prezentului. Sacrificiul său nu este o faptă 
izolată, ci un instrument de viață, deoarece ne imprimă un mod simbolic de a înțelege cine 
suntem și unde ne aflăm noi în toată ecuația divină.   
 
În urma acestor cercetări și ca o formă de eliberare a propriei expresii artistice am 
dezvoltat un concept scenografic unde am proiectat într-o viziune personală spațiul scenic din 
piesa Meșterul Manole. Comunicarea mesajului piesei studiate este realizat virtual, într-un 
spațiu expozițional imaginat, din dorința de a integra cele mai importante simboluri într-un 
singur tablou. Pentru a construi o imagine coerentă asupra principiilor simbolice ce compun 
mesajul piesei am concentrat toate elementele identificate în cadrele cheie ale piesei într-un 
singur decor - biserică, spațiu și timp sacru, lumină, lumânare, umbră, altar, zid, piatră, artă 
sacră, icoană, fântână, apă, zbor, cruce, lemn, simbol sculptat. Puternica influență a dimensiunii 
sacre din piesă a motivat descoperirea și înțelegerea îndeaproape a arhetipurilor religioase care 
compun algoritmul acesteia.  
Schițarea liniilor generale ale conceptului a plecat de la definiția limitelor, care este 
condiția existenței oricărei entități. Noțiunea de spațiu sacru nu este definită neapărat de 
 
47 Ceaușu, Gheorghe, Estetica operei de artă, Ed. Paideia, București, 2016, p. 13 
48 Pablo Picasso (1881-1973) a fost un artist plastic spaniol, reprezentant al cubismului. 
49 Sandro Botticelli (1445 – 1510) a fost un pictor italian, unul din cei mai mari reprezentanți ai Renașterii. 

parametrii fizici care delimitează spațiul mundan, ci de valoarea simbolică atribuită. Scopul 
proiectului este descifrarea materiei plastice universale, care acceptă forma ca un substrat 
permanent și de la care începe nedefinitul să se formeze ca valoare concretă. Pornind de la 
ideea că există o sferă divină în care lumea noastră se reflectă, ar trebui să existe un material 
unde acest cuplu compus din materie și formă fuzionează într-un arhetip primordial, 
fundamental prin echilibrul relației esență-aparență. Această materie primă care se identifică 
cu substanța conștiinței umane este ca o piatră de temelie ce stă la baza tuturor formelor 
sensibile. În urma cercetărilor, simbolistica materiei prime s-a concretizat în ipostaza lemnului, 
ca un material spiritual dual, care reprezintă atât moartea, cât și Învierea, prin prisma jertfei 
supreme a lui Iisus Hristos. Lemnul este un material viu, iar caracterul său vital, deopotrivă 
origine și destinație, se deduce natural în întruchiparea bisericii imaginate de Manole.  
Tot cadrul se dorește a fi o arheologie a stilisticii bizantine, în tentativa de a accentua 
faptul că patrimoniul tradițional este unicul deținător al fundației culturii și imaginii spirituale: 
„un edificiu sublim lasă întotdeauna ruine sublime”50. Orice biserică lasă o urmă în timp – 
pasul ei, pășirea ei în eternitatea timpului. Ca nivel vizual, ea însumează alfa și omega, 
începutul și sfârșitul, de aceea nu consider că ea este afectată de evoluție sau distrugere, nu în 
termenii laici actuali. Experiența bisericii, nu doar ca obiect de studiu, ci și ca temă existențială 
a unui act de creație memorează condiția de cadru ale simbolismului pe care aceasta se 
revendică. Ruinele au un simbol aparte, acela de a face parte dintr-un întreg sugerat și de a 
dezvălui modelul construit. Linii geometrice, construite, juxtapuneri, toate pivotează în jurul 
efortului de reactivare a importanței studiului în munca asiduă pe care un arhitect trebuie să o 
depună în a construi matricea geometrică a spațiului sacru. 
Percepută ca poezie în spațiu, în Meșterul Manole, biserica se relevă și ia naștere direct 
pe scenă. Această imagine se asimilează unui act adevărat și magic, ce impresionează prin 
introducerea spectatorului unui limbaj teatral arhaic în care sunt eliminate granițele obișnuite 
ale materiei prime. Acest sistem vizual are o valoare ideografică articulată sub formă de 
legendă. Biserica devine o realitate vie, nu o desfășurare scenografică a unor elemente de decor, 
ci o codificare spirituală a unui spațiu sacru. Biserica alcătuiește o hartă a lumii, cu borne care 
sfidează gravitația și legile terestre. 
Ultima parte a acestui capitol este dedicată descoperirii unor mari artiști români care au 
puterea de a marca generațiile ce urmează, iar lucrările lor, convocate, plasează arta creștină la 
 
50 Dumitrescu, Sorin, catalog expoziție Biserici. O arheologie vizuală a creativității și stilisticii Bizantine, Ed. 
Centrul Cultural Palatele Brâncovenești, dec. 2007-martie 2008. 

un rang de mare inteligență estetică și simbolică. Ei revendică prin munca lor acest transcendent 
și o transformă în mesaje vizuale ce își depășesc condiția de simple opere artistice, și devin 
mecanisme creatoare: „Printr-o sinteză a tuturor compartimentelor conștiinței creatoare, 
perspectiva estetică definește conceptul creației artistice asemenea unui proces specific de 
realizarea a operei de artă, cuprinzând atât etapele desăvârșirii interioare, în mintea și spiritul 
artistului, cât și cele ale concretizării ei exterioare (materiale)”51 
Ei devin surse de contemplație ce inspiră o nouă generație de tineri artiști ce își doresc 
să transmită o schimbare în această societate dezarticulată de la tradițiile care au fondat-o. 
Creația artistică reprezintă registrul ideal pentru a da naștere reflecțiilor și expresiilor 
individuale în a sublinia întrebări fundamentale, care susțin interesul și vocea artistului în 
căutarea acestuia de răspunsuri. Responsabilitatea pe care trebuie să ne-o asumăm aparține 
fiecăruia dintre noi, imaginea este un semn, cu cât este mai curată în simbolistică, cu atât mai 
ușor este de tradus spiritual în mintea și sufletul celui care privește. 
 
  
 
51 „În acest fel, creația artistică reunește atât sensurile referitoare la ipostazele mecanismelor creatoare, cât și cele 
privitoare la opera de artă în sine.” – citat din Stoleriu, Adrian, Reprezentarea vizuală a sacrului, Ed. Institul 
European, București, 2014, p. 53. 

IV. CONCLUZII 
Concluzii generale. Contribuții personale 
 
În trecut, marii artiști prin intermediul operelor lor atingeau orice zonă a sufletului uman 
și dădeau sentimetul că țin în mâinile lor întreaga lume, cu emoție și vitalitate. În societatea 
actuală, ne confruntăm cu creații realizate pe suporturi imense unde regăsim lumea redusă la 
sărăcia câtorva fragmente. Problema noastră este că nu mai suntem capabili să fim expresivi 
prin credință cu sufletul și asociem actul creativ cu unul cerebral care nu caută sensuri sau 
simboluri ascunse, ci doar căută raporturi, funcțiuni, dependențe de normele existente. 
Existența noastră artistică se împlinește în fragmente și spărturi, căutând intensitatea supremă 
în absență. În acest context, arta este ca o conștiință dezmembrată și își pierde din sensul 
primordial: ea trebuie să surprindă și să scoată în evidență transcendentul interior și să îl reflecte 
în exterior. Ruptă de canoanele tradiției, ea nu mai este integrată legilor arhetipale. Arta nu mai 
este rezervată transmiterii unui mesaj simbolic, ci devine un bun de larg consum, unde totul se 
dezintegrează, se descompune sub interesele economice, financiare și chiar sociale ale 
societății.  
Deprecierea valorilor se realizează în condițiile în care sfera consumerismului 
acaparează tot mai multe interese și recompensa financiară este mai importantă ca 
recompensa spirituală. Astfel, unul dintre principalele atribute ale artei, durabilitatea, este 
sabotată deoarece arta și arhitectura contemporană par incapabile de a genera modele. 
Răspunsul la întrebarea care este moștenirea artei contemporane ne poate ajuta să depășim 
această criză existențială a generației actuale de tineri artiști. Artistul modern este condiționat 
de procesul consumului, care a subtituit treptat procesul creației, iar arta a intrat într-un ciclu 
de productivitate guvernat de principii normative. Această existență modernă nu cunoaște nici 
un progres, nici o evoluție din punct de vedere spiritual. Gândim proporții și raporturi 
constructive, o ritmică de linii și culoare, dar eliminăm melodia și armonia.  
În încercarea de a descifra o soluție, nu putem discuta despre arhetipuri, tradiții și 
simbolistică fără să luăm în calcul metamorfoza la care este supusă societatea prin globalizare, 
unde această cultură prolifică a comerțului provoacă dezechilibre. Întreaga structură a societății 
umane pare răsucită și contorsoniată într-un mediu artificial. Ca și arta și arhitectura, spațiul 
teatral românesc este dezamăgitor prin repertoriul existent, în care cu greu se mai regăsește un 
echilibru între cultul realității și conștiința spirituală. Confruntat cu haosul realității existente, 
teatrul constrânge lumea simbolurilor la o ficțiune inconștientă consumată ca un adaos artificial 
în cadrul tabloul scenic. Existența teatrului se află la un punct critic limită: „Ofensiva 

vizualului, și, mai apoi, a audio-vizualului, dar și modificările succesive ale raportării omului 
la univers din punctele de vedere ale politicului, economicului, socialului, în genere, au 
determinat și determină în continuare fixarea relativă a unghiului de vedere al spectatorului 
atît ca problemă de cunoaștere , cît și ca practică a activității sale socio-culturale”52 
Spectatorii își doresc să meargă la teatru pentru că resimt o nevoie de cultură  pe care 
actul teatral o poate suplini. Dar teatrul necesită o reinventare a sa. Această sensibilitate 
artistică guvernată de spirit se manifestă în momentul în care imaginea artistică se compune 
împreună cu conținutul ei spiritual într-o formă vizibilă, indiferent dacă este de natură vizuală, 
auditivă sau senzorială. Complexitatea actului teatral solicită simbolismul într-o direcție 
spirituală, un comportament creativ ce stă la baza formelor variate ale gândirii și culturii 
umane. Această cultură a imaginii pe care actul scenografic o dezvoltă pe scenă are un rol 
fundamental prin asimilarea ei în procesul dezvoltării socio-umane a spectatorului.  
Ca o contribuție personală am construit această lucrare pentru a pune la dispoziție 
un material bogat în cercetare folositor celor care își doresc să transpună aceste lacune 
ale sistemului cultural românesc în expresii artistice cu o sensibilitate simbolică. Demersul 
identificării formelor de expresie arhaică presupune o investire morală și spirituală pentru a 
readuce în programul cultural o paradigmă artistică ce îmbină latura estetică cu prestația 
existențială. Dacă ar fi să asociem aceste investigații unei formulări plastice, rezultatul ar avea 
un rol fundamental în a defini complexitatea unui fenomen artistic ce ar manifesta dimensiuni 
sensibile.  
Privit din această perspectivă, obiectivele urmărite se ramifică în două direcții 
diferite, dar inseparabile: una de documentare și decodificare a spiritualității regăsite în 
mituri, ritualuri și elemente arhetipale și a doua de conectare cu fondul nostru ancestral 
prin integrarea acestora în eforturile expresiilor noastre artistice. Astfel, investigațiile 
noastre nu au doar un caracter estetic sau etic, ci și revelator al unei dimensiuni sensibile, 
păstrând în circulația modernă formele arhaice ce au pus bazele indentității noastre 
etnice. Teatrul trebuie să își consolideze o aură care să invoce misterul și mai puțin realitatea 
concretă, marcată de material și elemente cotidiene.  Acesta este fundamentul valoros care 
păstrează identitatea teatrului ca o sursă de inspirație. O reîntoarce la structurile și imaginile 
arhaice nu presupune ignorarea completă a aplicării noilor tehnici multimedia (light-design, 
video-design) – care deși sunt inovative, sunt lipsite de emoție și conferă o notă de uniformizare 
 
52 Popescu, Marian, Teatrul și comunicarea. Elemente ale paradigmei teatrale, ed. Unitext, București, 2011 p. 
97. 

a spectacolelor. Cel mai important aspect este păstrarea limbajului simbolic ca un instrument 
de trăire a unei experiențe purificatoare pentru spectator.  
Teatrul românesc aflat la răscruce întotdeauna și-a recuperat valorile pierdute 
din izvorul străvechi al tradițiilor românești, împrumutând arhetipuri și elemente 
simbolice pe care s-a fundamentat poporul român. Aceastea au inspirat cele mai frumoase 
texte dramatice pe care scriitorii români le-au transpus în scene de teatru care au înscris limitele 
sale în spațiul sacru. Expresiile valorilor ascunse în riturile populare poartă cu ele forțe 
spirituale regenerative, pe care teatrul le transmite mai departe, prin intermediul piesei de 
teatru, spectatorilor. Teatrul este în definitiv o formă de artă care necesită prin configurația sa 
intimă prezența divinității și a simbolurilor.  
În concluzie, această lucrare se dorește a fi un material suport pentru toți studenții care 
doresc să își consolideze cunoștiințele și să aprofundeze valorile fundamentale pe care s-a 
construit teatrul românesc. Creația unui scenograf presupune multă muncă de cercetare și de 
documentare pentru a recupera valorile arhetipale din textul dramatic și pentru a le integra într-
un concept scenografic care să îi poarte semnatura.  

